AZ EURÓPAI UNIÓ KÖZSZOLGÁLATI TÖRVÉNYSZÉKÉNEK ÍTÉLETE

(első tanács)

2013. december 12.

Claudia Marenco

kontra

Kutatási Végrehajtó Ügynökség (REA)

„Közszolgálat — Ideiglenes alkalmazott — Felvétel — A REA/2011/TA/PO/AD5. sz. érdeklődés kifejezése iránti felhívás — A tartaléklistára való felvétel mellőzése — A kiválasztási eljárás szabályszerűsége — A kiválasztási bizottság összetételének állandósága”

Tárgy:

Az EAK‑Szerződésre annak 106a. cikke értelmében alkalmazandó EUMSZ 270. cikk alapján benyújtott kereset, amelyben C. Marenko többek között a 2012. február 12‑i azon határozat megsemmisítését kéri, amelyben a REA/2011/TA/PO/AD5. sz. érdeklődés kifejezése iránti felhívás (a továbbiakban: érdeklődés kifejezése iránti felhívás) kiválasztási bizottsága megtagadta a felperes nevének a kiválasztási eljárás végén létrehozott tartaléklistára való felvételét.

Határozat:

A Közszolgálati Törvényszék megsemmisíti a REA/2011/TA/PO/AD5. sz. érdeklődés kifejezése iránti felhívás kiválasztási bizottságának C. Marencóval 2012. március 12‑én elektronikus levélben közölt határozatát, amelyben újbóli vizsgálatot követően megtagadta, hogy a kiválasztási eljárás eredményeként C. Marenco nevét felvegye a tartaléklistára. A Kutatási Végrehajtó Ügynökség viseli saját maga költségeit és köteles viselni a C. Marenco részéről felmerült költségeket.

Összefoglaló

Tisztviselők – Versenyvizsga – Vizsgabizottság – Összetétel – A pályázók koherens értékelésének biztosításához elegendő állandóság – Értékelési szempontok

(Személyzeti szabályzat, III. melléklet, 3. cikk)

A vizsgabizottság szerepének és feladatának fontosságára tekintettel a tagjait képező valamennyi tisztviselő vagy alkalmazott a szükséges gondossággal köteles az e minőségében rá háruló feladatokat ellátni. Különösen a vizsgabizottság állandó tagja köteles főszabály szerint jelen lenni a versenyvizsga szóbeli vizsgáin.

A vizsgabizottságot a versenyvizsga vagy a kiválasztási eljárás szóbeli vizsgái módozatainak és részletes tartalmának meghatározásában megillető széles mérlegelési jogkört az e vizsgák szervezésére vonatkozó szabályok kínosan pontos betartásának kell ellensúlyoznia. A vizsgabizottságnak gondoskodnia kell a szóbeli vizsgák lefolytatása során a pályázókkal való egyenlő bánásmód elvének szigorú tiszteletben tartásáról és az érdekeltek közötti választás tárgyilagosságáról. Evégett a vizsgabizottság köteles biztosítani az értékelési szempontok minden érintett jelöltre való koherens alkalmazását és különösen saját összetételének stabilitását.

Mindazonáltal a Közszolgálati Törvényszék elismerte, hogy ha a vizsgabizottság valamennyi tagjának minden vizsgán való jelenléte lehetetlennek vagy nagyon nehéznek bizonyul, a közszolgálat folyamatossága biztosításának szükségessége igazolhatja a vizsgabizottság állandósága elvére vonatkozó szigorúság enyhítését, feltéve hogy a vizsgabizottság megteszi az ahhoz szükséges szervezési intézkedéseket, hogy biztosítsa az értékelés és a pályázók teljesítménye összehasonlítása koherenciájának tiszteletben tartását.

Ami azon szervezési intézkedéseket illeti, amelyeket a vizsgabizottság az értékelés és a pályázók teljesítménye összehasonlítása koherenciájának – az összetétele változásának ellenére való – biztosítása érdekében hozott, az ilyen intézkedések relevanciájának értékeléséhez a szóbeli vizsgák szervezését átfogóan, valamennyi releváns tényezőre, többek között az összetétel változásának jelentőségére, valamint a vizsgabizottság elnökének a jelenlétére – amely az őt terhelő szervezési szerepre tekintettel elsőrendűen fontos tényező – tekintettel kell megvizsgálni.

(lásd a 30–32. és 36. pontot)

Hivatkozás:

a Közszolgálati Törvényszék F‑5/08. sz., Brune kontra Bizottság ügyben 2010. szeptember 29‑én hozott ítéletének 38–42. és 55. pontja, valamint az ott hivatkozott ítélkezési gyakorlat.